মুক্তিযুদ্ধের চেতনার এক নম্বর শত্রু এই ফ্যাসিবাদী রাক্ষস। একজন প্রতিবন্ধীকে সহজেই চেনা যায়, একজন নারীকেও পুরুষ থেকে আলাদা করা যায়, একজন সংখ্যালঘুকে সংখ্যাগুরু থেকে আলাদা করা যায়, কিন্তু একজন রাজাকারের সন্তান বা নাতি থেকে প্রকৃত মুক্তযোদ্ধার সন্তান বা নাতি থেকে আলাদা করা কঠিন। নিজের পাপ ঢাকার জন্য অনেক রাজাকার বা চৌকির তলার যোদ্ধাদের মুক্তিযুদ্ধের সনদ সংগ্রহের যে আগ্রহ বা তাগিদ ছিল, সেই আগ্রহ বা তাগিদ অনেক আত্মসম্মানসম্পন্ন মুক্তিযাদ্ধার ছিল না। তা ছাড়া, এ দেশের কিছু রাজনৈতিক দল মুক্তিযাদ্ধা বানানোর মেশিন বনে গেছে। এক দিকে রাজাকার ঢোকালে এই মেশিনের অপর দিক থেকে মুক্তিযাদ্ধা বেরিয়ে আসে। যে রাজাকার জনরোষ বা পাবলিকের ভয়ে নিজের সনদটি দেখাতে পারেননি, আড়ালে আবডালে রেখেছেন এখন তার নাতি বা পুতির পক্ষে সেই কাজটি অনেক সহজ হয়ে গেছে। এ ক্ষেত্রে রাজাকারদের বংশগত জিনগুলোও খুবই সিদ্ধহস্ত, এদের ঘ্রাণশক্তিও প্রবল। একাত্তরে পাক বাহিনীর কাছ থেকে যেভাবে সুযোগ-সুবিধা গ্রহণ করেছেন, বর্তমান নাপাক বাহিনীর কাছ থেকেও একই মওকা গ্রহণ করছেন।